# Veiledende satser for eget skogkulturarbeid i 2022 og anbefalte satser for maskinarbeid

Kommunene bestemmer hvilke kostnader og satser som kan godkjennes for utbetaling av skogfond og tilskudd når skogeier gjør eget arbeid på sin eiendom. Med 38 kommuner i fylket er det sannsynlig at satsene varierte en del fra kommune til kommune slik at skogeiere godtgjøres ulikt for samme type arbeid i ulike kommuner. Statsforvalteren velger derfor å sende ut veiledende satser for eget arbeid innen skogkultur. Formålet er at skogeierne i fylket skal ha en noenlunde lik betaling for likt arbeid, uavhengig av hvilken kommune man bor i. Justering av satsene er foretatt med bakgrunn i endringa av konsumprisindeksen fra i fjor.

# **Veiledende satser for eget skogkulturarbeid.**

Dere står selvfølgelig fritt til å benytte disse satsene – den enkelte kommune kan benytte de satsene som dere finner formålstjenlig.

Landbruksavdelinga vil anbefale følgende stykkpris og timesatser for eget arbeid som grunnlag for utbetaling av skogfond og tilskudd for 2022:

Nyplanting: kr. 2,90 pr plante

Suppleringsplanting: kr. 3,43 pr plante

Ungskogpleie: kr. 321 pr time, inkl. sag, utstyr, bensin og ferie

Annet manuelt arbeid: kr. 289 pr time

# **Bruk timesatser for eget arbeid.**

Når skogeier gjør eget arbeid, bør vedkommende kunne vise til et timeforbruk for å få utbetalt skogfond og tilskudd. Det blir helt feil å godtgjøre all ungskogpleie med en fast dekarpris for hele kommunen. Variasjonen i arbeidsmengde pr dekar er stor, og faktisk utbetaling fra skogfondet må stå i forhold til arbeidsinnsatsen som er lagt ned. Enkle felt med ren avstandsregulering av hovedtreslaget krever langt mindre arbeidsinnsats enn et areal med mye lauv og utfordrende terreng. I de tilfellene kostnaden overstiger rimelighetsverdiene er det spesielt viktig at kommunen foretar en vurdering av om kostnaden kan godkjennes. En kort begrunnelse legges inn i merknadsfeltet i ØKS. Dekarpris kan imidlertid være et godt alternativ fremfor timepris for uøvde personer som bruker uforholdsmessig lang tid på et felt. Skal man bruke dekarpris som godtgjøring for eget arbeid må denne være fastsatt i forhold til et beregnet arbeidsbehov på feltet, ikke etter gjennomsnittspris for alle felt. Som hovedregel anbefales at timesats benyttes.

# **Anbefalte satser for maskinarbeid.**

På bakgrunn av innhentede leiekjøringspriser har fagtidsskriftet Bedre Gårdsdrift laget en liste over vanlige leiekjøringspriser for ulike operasjoner innen landbruket. Prisene inkludere alle kostnader med sjåfør og drivstoff. Prisene i dagens marked varierer voldsomt så det er vanskelig å sette en «korrekt pris». Landbruksavdelingen mener leiekjøringsprisene fra Bedre Gårdsdrift er et godt utgangspunkt for å vurdere verdien av eget arbeid. Tabellen med rimelighetsverdier nedenfor er ment som en støtte for kommunen når priser på eget arbeid skal godkjennes:

|  |  |  |
| --- | --- | --- |
| Maskintype | Fra kr/time | Til kr/time |
| Traktor u/100 hk | 350 | 900 |
| Traktor 100-150 hk | 450 | 1 050 |
| Traktor 150-200 hk | 550 | 1 200 |
| Traktor o/200 hk | 700 | 1 300 |
| Gravemaskin 5-8 tonn | 650 | 1 100 |
| Gravemaskin 12-15 tonn | 800 | 1 100 |
| Gravemaskin 20 tonn | 950 | 1 300 |
| Hjullaster | 900 | 1 300 |
| Transport med traktor og dumperhenger etter størrelse på henger | 650 | 1 100 |